32004R1673
L 300/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1673/2004 AL COMISIEI
din 24 septembrie 2004
de stabilire a standardelor de comercializare care se aplică fructelor kiwi
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 2 alineatul (2),
întrucât:
(1)
Fructele kiwi figurează printre produsele care trebuie să facă obiectul standardelor de comercializare menționate la anexa I la Regulamentul (CE) nr. 2200/96. Regulamentul (CEE) nr. 410/90 al Comisiei din 16 februarie 1990 de stabilire a standardelor de calitate pentru fructele kiwi (2) a făcut obiectul a numeroase modificări. Din motive de claritate, trebuie deci abrogat Regulamentul (CE) nr. 410/90 și înlocuit, cu începere de la 1 octombrie 2004, cu un nou regulament.
(2)
În acest scop și pentru a păstra transparența pe piețele internaționale, trebuie să se țină seama de standardul CEE/ONU FFV-46 privind comercializarea și controlul calității comerciale a fructelor kiwi, recomandat de Grupul de lucru privind standardele de calitate ale produselor agricole al Comisiei Economice pentru Europa a Națiunilor Unite (CEE-ONU).
(3)
Aplicarea noilor standarde trebuie să aibă ca efect eliminarea de pe piață a produselor de o calitate nesatisfăcătoare, orientarea producției în așa fel încât să satisfacă exigențele consumatorilor și facilitarea relațiilor comerciale pe baza unei concurențe loiale, contribuind astfel la îmbunătățirea rentabilității producției.
(4)
Standardele se aplică în toate etapele de comercializare. Transportul pe o distanță mare, depozitarea pe o anumită perioadă de timp sau diferitele manipulări la care sunt supuse produsele pot provoca anumite alterări datorate evoluției biologice a acestor produse sau caracterului lor mai mult sau mai puțin perisabil. Aceste alterări trebuie luate în considerare în momentul aplicării standardelor în etapele de comercializare care urmează etapei de expediere.
(5)
În cazul produselor din categoria „Extra”, care trebuie triate și ambalate cu deosebită grijă, ar trebui luată în considerare doar diminuarea stării de prospețime și de turgescență.
(6)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Standardul de comercializare care se aplică fructelor kiwi care intră sub incidența codului NC 0810 50 este menționat în anexă.
Standardul se aplică tuturor etapelor de comercializare, în condițiile prevăzute de Regulamentul (CE) nr. 2200/96.
Cu toate acestea, în etapele care urmează etapei de expediere, produsele pot să prezinte, față de cerințele standardului:
(a)
o ușoară diminuare a stării de prospețime și de turgescență,
(b)
în cazul produselor altele decât cele din categoria „Extra”, alterări ușoare datorate evoluției și caracterului lor mai mult sau mai puțin perisabil.
Articolul 2
Regulamentul (CEE) nr. 410/90 se abrogă.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 octombrie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 septembrie 2004.